Марко Ганчев
Варварите ще пристигнат в понеделник

chitanka.info

Съдете съгледвача грък Кавафис,

задето е докладвал преждевременно,

че варварите няма да пристигнат

и че изобщо няма варвари.

Дошли от границата хора казаха,

че имало в неделя много орди

с обозите и с челядта си

край езерата и реките.

Самонадеяни, при свойте набези

по границите на цивилизацията,

дори не се опитвали

да заличат следите си.

В неделя привечер се пръснали

на малки групи да пируват

край своите огнища.

От разговорите им се разбрало,

че в понеделник точно в осем

ще бъдат всички по седлата си.

Ако ли някой закъснее

дори и само пет минути,

то стотникът ще му се кара

като същински варварин.

От тия и от други донесения

достигнахме до извода,

че всяка съпротива е безсмислена:

видели са по тях да дрънкат

секретни ключове от крепостта.

1980

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.